Så gik vi i kloster
Tilstrømningen var ganske stor, da Rudersdal Erhvervsforening som afslutningsmøde inden sommerferien inviterede til at gå i kloster. Vi havde gæster fra kollegerne i Hørsholm Erhvervsnetværk og fra Birkerød Rotary Klub, og vi fyldte hele salen i Magleås Kursuscenter, da vi blev budt på morgenmad af centeret. Fungerende borgmester Erik Mollerup gav en god status på, hvor kommunen arbejder for og med erhvervslivet. Efter sit indlæg og en hilsen fra Jens Ive med ønske om god sommer, kom lokalhistorikeren Tormod Hessel på banen og fortalte først om Magleås og bygningens spændende historie. Derefter ledte han et større optog gennem landskabet og over til klosteret, hvor vi blev modtaget i kirken. Herefter fik vi en rundtur i klosteret, kvikke gæster fik øje på en vaskeægte ugle i skorstenen, og vi fik endda lov til afslutningsvis at se cellerne, hvor de otte nonner bor. Det var spændende og specielt at få indblik i denne verden, og Rudersdal Erhvervsforening takker for at have fået den gode mulighed. En tak til Tormod for flot foredrag. Og så absolut en tak til nonnerne på Vor Frue Kloster for at lukke os ind i deres verden. Vi kvitterede med lidt vin, og det var fuldstændig gangbart, hvilket et af billederne her viser.
Rudersdal Erhvervsforening ønsker sine medlemmer og samarbejdspartnere en rigtig god sommer